የህዳሴው ግድብ አዲሱ የሀገራችን ገጽታ ግንባታ አምባሳደር ነው – አቶ በረከት
 ታላቁ የኢትዮጵያ ህዳሴ ኤሌክትሪክ ሃይል ማመንጫ ግድብ አዲሱ የሀገራችን ገጽታ ግንባታ አምባሳደር እንደሆነ የጠቅላይ ሚኒስትሩ የፖሊሲ ጥናትና ምርምር አማካሪ ሚኒስትር አቶ በረከት ስምኦን ገለጹ።የታላቁ ህዳሴ ግድብ ግንባታ ህዝባዊ ተሳትፎ ማስተባበሪያ ብሄራዊ ምክር ቤት ጽህፈት ቤት ከአዲስ አበባ ዩኒቨርሲቲ ጋር በመተባበር ያዘጋጁት “ጎህ ሲቀድ “ የተሰኘ ሙዚቃዊ ድራማ ትናንት ምሽት በአዲስ አበባ ቴያትር እና ባህል አዳራሽ ቀርቧል።የጠቅላይ ሚኒስትሩ የፖሊሲ ጥናትና ምርምር አማካሪ ሚኒስትርና የታላቁ ህዳሴ ግድብ ግንባታ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት ዋና ዳይሬክተር አቶ በረከት ስምኦን በዚሁ ወቅት እንዳሉት ግድቡ የሀገራችንን ገጽታ በማስተዋወቅ በኩል አዲስ አምባሳደር ሆኗል።የግድቡ ስራ እየተካሄደ ያለው ሀገራችንን ከድህነት ለማላቀቅ ባለን ጽኑ እምነት ነው ያሉት አቶ በረከት ለስኬቱ ሁሉም በዕውቀቱና በችሎታው አስተዋጽኦ እንዲያበረክት ጥሪ አቅርበዋል።የአዲስ አበባ ዩኒቨርሲቲ ፕሬዝዳንት ዶክተር አድማሱ ጸጋዬ በበኩላቸው ዩኒቨርሲቲው ሀገራዊ በሆኑ ጉዳዮች ላይ በሰፊው መሳተፍ ከጀመረባቸው መስኮች አንዱ ስነ ጥበብ እንደሆነ ተናግረዋል።ከዚህ ቀደም ሲያካሂድ የነበረውን የጥናትና ምርምር ተግባራት ዩኒቨርሲቲው ወደፊትም አጠናክሮ እንደሚቀጥል ፕሬዝዳንቱ አረጋግጠዋል።በበስነ ስርዓቱ ላይ የጧፍ ማብራት ስነ ስርዓት በታዳሚዎች መካሄዱንም ዋልታ ኢንፎርሜሽን ማዕከል ዘግቧል።